Hilses velkommen både av Politidirektoratet og skarpskytterne

TØFF HVERDAG: Nå får Beredskapstroppen bruke ny ammunisjon. Her under en øvelse med Forsvaret. Foto:LARS MAGNE HOVTUN,Forsvaret

Nå får politiet skyte med ammunisjon som er forbudt i krig

Justisministeren har gitt politiets skarpskyttere tillatelse til å bruke ekspanderende ammunisjon som utvider seg i kroppen på den som blir skutt.

Terje Helsingeng

25. juni 2014

Artikkelen er over seks år gammel

FAKTA - Ekspanderende ammunisjon * Ekspanderende ammunisjon vil normalt si prosjektiler med blyspiss eller hullspiss, som deformeres eller ekspanderer ved treff * Til forskjell fra et helmantlet prosjektil vil et ekspanderende prosjektil, som følge av at det ekspanderer, oftere stanse i byttet. Dermed overføres også en større del av prosjektilets anslagsenergi til det som treffes * Ekspanderende ammunisjon er påbudt brukt til enkelte typer jakt i Norge fordi byttet lettere dør ved bruk av det * Ekspanderende ammunisjon er forbudt å bruke mot mennesker i krig * Politiet i Sverige, Danmark, Tyskland, Sveits, England, Belgia, Finland, Frankrike, Spania, Østerrike og Nederland bruker ekspanderede ammunisjon Kilde: NOU 2011:19 Ny våpenlov og Politidirektoratet Vis mer

Den viktigste begrunnelsen er å redusere faren for at uskyldig tredjeperson skal bli truffet av et prosjektil. Erfaringene viser at stadig flere oppdrag løses i tettbefolkede strøk, med de farer det innebærer for publikum.

Prosjektilene stopper i det legemet det treffer og går ikke videre. Men kulene ekspanderer ved treff og kan gjøre større skader.

Beslutningen hilses med glede både av Politidirektoratet og Politiets Fellesforbund. I første omgang gjelder ordningen for Beredskapstroppen og 800 innsatspersonell i landets 27 politidistrikter som har gjennomført 103 årlige treningstimer.

Nytt arbeidsverktøy

– Vi er veldig godt fornøyd med at Justis- og beredskapsdepartementet nå gir oss tilgang til nye og bedre arbeidsverktøy. Vi har et ubevæpnet politi i Norge som skyter veldig få ganger i løpet av et år. Det skal vi fortsette å ha, sier beredskapsdirektør Kaare Songstad.

Han viser til at de få gangene hvor politiet havner i situasjoner hvor de skyter, får skarpskytterne med ny ammunisjon redusert sjansene for at man treffer uskyldige tredjepersoner.

– Derfor har det vært viktig for oss at vi kan skifte ut dagens helmantlede ammunisjon med ekspanderende ammunisjon.

I perioden fra 2009 og frem til i dag er har politiet avfyrt 1-3 skudd pr år. Totalt i perioden 2002 - 2012 ble to personer drept, og 16 personer skadd av skudd fra politiet.

Songstad sier at bakgrunnen for Politidirektoratets vurderinger er at skadene ved dagens ekspanderende ammunisjon er tilnærmet lik skader ved bruk av helmantlet ammunisjon.

- Reduserer risikoen

– Ekspanderende ammunisjon vil imidlertid redusere risikoen for at prosjektiler avfyrt fra politiets tjenestevåpen treffer uskyldige tredjepersoner. Dette er en problemstilling som blir stadig mer relevant i takt med økende urbanisering, og med at stadig flere av politiets oppdrag løses i områder med høy befolkningstetthet.

ERNA-JA: Norsk politi, her representert ved politidirektør Odd Reidar Humlegård og beredskapsdirektør Kaare Songstad (i midten) har fått ja fra regjeringen til ny ammunisjon. Foto:KÅRE M. HANSEN,Politiet

At beredskapstroppen nå får ny ammunisjonstype til skarpskyttervåpnene sikrer at politiet kan løse sine oppdrag effektivt, også på lang avstand når situasjonen krever det, sier avdelingsdirektør Kaare Songstad.

- Forbudt i krig

Leder av Politiets Fellesforbund, Sigve Bolstad, sier at de primært ønsker generell bevæpning, men gir likevel den nye ordningen sin «definitive støtte».

Leder i SV, Audun Lysbakken, har tidligere til NRK uttrykt at han er skepsis til bruk av ekspanderende ammunisjon.

– Det er en kjensgjerning at denne typen ammunisjon er forbudt i krig, og at det blir brukt i storviltjakt fordi det mer effektivt tar livet av dyr. Da er det veldig lite fristende at politiet i Norge skal denne typen ammunisjon i bruk.

Publisert: 25.06.14 kl. 00:09

Mer om Politiet